1. ปัจจัยความเสี่ยง

1.1 ความเสี่ยงด้านการตลาด

ตลาดส่งออกโดยเฉพาะเครื่องใช้บนโต๊ะอาหารที่ผลิตจากเมลามีนมีการแข่งขันค่อนข้างรุนแรง
โดยเฉพาะคู่แข่งจากประเทศจีน เนื่องจากประเทศจีนมีต้นทุนการผลิตค่อนข้างต่ำ โดยเฉพาะค่าแรง
จึงสามารถตั้งราคาขายได้ต่ำกว่าบริษัทฯ อย่างไรก็ตาม
คุณภาพสินค้าจากประเทศจีนก็ด้อยกว่าคุณภาพสินค้าของบริษัทฯมาก
ทั้งนี้บริษัทฯได้วางแนวทางรองรับความเสี่ยงดังนี้

1.  จัดหาแหล่งวัตถุดิบที่ราคาถูกลง โดยคงระดับคุณภาพไว้

2.  ปรับปรุงประสิทธิภาพการผลิต ให้มีต้นทุนต่อหน่วยลดลง

3.  ขยายฐานลูกค้าเพิ่มขึ้น โดยขยายตลาดสู่ประเทศต่างๆ ในกลุ่มประเทศยุโรปตะวันออก,
    แอฟริกา และอเมริกาใต้ โดยมีเป้าหมายในการส่งออกไปยังประเทศต่างๆ ทั่วโลกให้ได้ครบ
    100 ประเทศ ภายในปี พ.ศ. 2551 เพิ่มจากปัจจุบันที่ส่งออกไปยังประเทศต่างๆ 55
    ประเทศทั่วโลก

4.  เพิ่มความหลากหลายของสินค้า

5.  การขยายฐานการผลิตไปยังประเทศเวียดนาม ซึ่งมีแรงงานจำนวนมากและต้นทุนการผลิตที่ต่ำ

ส่วนตลาดภายในประเทศ ซึ่งมีคู่แข่งในธุรกิจประเภทเดียวกันจำนวนหนึ่ง
บริษัทฯได้รองรับความเสี่ยงด้วยการกระจายช่องทางการจัดจำหน่ายผ่านระบบการขายตรง
(Direct Sales) ผ่านตัวแทนจำหน่ายสินค้า ตลอดจนการติดต่อโดยตรงกับลูกค้า

1.2 ความเสี่ยงด้านราคาวัตถุดิบ

ราคาเม็ดพลาสติกในตลาดโลกมีผลกระทบอย่างมากต่อต้นทุนของสินค้า
เนื่องจากเม็ดพลาสติกเป็นผลพลอยได้จากการกลั่นน้ำมัน ดังนั้น
หากราคาน้ำมันดิบในตลาดโลกมีการปรับราคาสูงขึ้น
ก็จะมีผลทำให้ราคาเม็ดพลาสติกเพิ่มสูงขึ้นเช่นกัน
แม้ว่าบริษัทฯจะซื้อเม็ดพลาสติกส่วนใหญ่จากผู้ผลิตภายในประเทศ
แต่ราคาซื้อขายก็จะอ้างอิงกับราคาในตลาดโลกที่ซื้อขายกันด้วยเงินสกุลเหรียญดอลล่าร์สหรัฐอเมริกา
ดังนั้น ความผันผวนของอัตราแลกเปลี่ยนของค่าเงินบาทกับดอลล่าร์สหรัฐอเมริกา
ก็จะมีผลต่อราคาเม็ดพลาสติกด้วยเช่นกัน นอกจากนี้
ระดับของอุปสงค์และอุปทานของกำลังการผลิตและการบริโภคของผู้ผลิตและผู้ใช้ทั้งตลาดในประเทศและตลาดต่างประเทศ
ก็ยังเป็นปัจจัยสำคัญอีกประการหนึ่งที่มีผลต่อราคาเม็ดพลาสติก
เพราะว่าหากราคาเม็ดพลาสติกในตลาดโลกมีการปรับราคา
ก็จะทำให้ราคาขายในประเทศปรับราคาขึ้นเช่นกัน

ในปีที่ผ่านมาบริษัทฯมีปริมาณการใช้เม็ดพลาสติกคิดเป็นสัดส่วนประมาณร้อยละ 70
ของต้นทุนของผลิตภัณฑ์พลาสติก ซึ่งบริษัทฯได้มีแนวทางรองรับความเสี่ยง ดังนี้

1.  มีการสอบราคาเม็ดพลาสติกจากผู้ขายหลายราย ก่อนการสั่งซื้อเพื่อใช้ในการเปรียบเทียบ
    เงื่อนไขที่ดีที่สุด

2.  ติดตามแนวโน้มราคาเม็ดพลาสติกจากผู้ขายภายในประเทศและต่างประเทศ
    ตลอดจนแนวโน้มของราคาน้ำมันดิบ

3.  หากเม็ดพลาสติกมีแนวโน้มขึ้นราคา
    บริษัทฯจะซื้อเม็ดพลาสติกล่วงหน้าในปริมาณที่เพียงพอต่อการใช้ผลิตในระยะเวลาหนึ่ง

4.  กรณีที่ราคาเม็ดพลาสติกในต่างประเทศต่ำกว่าราคาภายในประเทศ
    บริษัทฯจะนำเข้าเม็ดพลาสติกจากต่างประเทศ

5.  การรับจ้างผลิตสินค้าพลาสติกประเภทชิ้นส่วนอุตสาหกรรมนั้น (OEM)
    บริษัทฯมีความเสี่ยงน้อยจากความผันผวนของราคาเม็ดพลาสติก
    เนื่องจากผู้ว่าจ้างจะเป็นผู้รับความเสี่ยงนั้นเอง
    โดยมีการตกลงร่วมกันที่จะปรับราคาสินค้าดังกล่าวตามการเปลี่ยนแปลงของราคาวัตถุดิบ

1.3 ความเสี่ยงด้านการผลิต

บริษัทฯซื้อวัตถุดิบผงเมลามีนเกือบทั้งหมดจากบริษัท ไทย เอ็มเอฟซี จำกัด และบริษัท ไทย เคเค
จำกัด บริษัทฯจึงมีความเสี่ยงจากการพึ่งพิงผู้จำหน่ายวัตถุดิบผงเมลามีนน้อยราย อย่างไรก็ตาม
บริษัทฯได้มีแนวทางรองรับความเสี่ยง ดังนี้

1.  บริษัทฯลงทุนร้อยละ 45 ในบริษัท ไทย เอ็มเอฟซี จำกัด
    ซึ่งเป็นผู้ผลิตผงเมลามีนรายสำคัญให้บริษัทฯ เพื่อให้มั่นใจว่าบริษัทฯมีแหล่งวัตถุดิบผงเมลามีน

2.  บริษัทฯสามารถซื้อผงเมลามีนจากแหล่งอื่นๆ ได้อีก เช่น

  จากแหล่งภายในประเทศ : บริษัท มัตสุชิตะ อีเล็คทริค เวิร์คส์ (อยุธยา) จำกัด

  จากต่างประเทศ : จีน, อิตาลี, ญี่ปุ่น, ไต้หวัน

1.4 ความเสี่ยงด้านการเงิน

1.4.1 ความเสี่ยงจากการผิดข้อกำหนดทางการเงิน

บริษัทฯต้องปฏิบัติตามข้อกำหนดทางการเงิน
ซึ่งระบุไว้ในสัญญากู้ยืมเงินระยะยาวระหว่างบริษัทฯกับธนาคารนครหลวงไทย จำกัด (มหาชน)
และธนาคารกรุงเทพ จำกัด (มหาชน) หากบริษัทฯไม่สามารถปฏิบัติตามข้อกำหนดทางการเงิน
อาจมีผลให้บริษัทฯตกอยู่ในสถานะการผิดนัดชำระหนี้

แนวทางรองรับความเสี่ยง

บริษัทฯได้จัดทำประมาณการงบการเงินขึ้นใช้ภายในองค์กร
เพื่อเป็นเครื่องมือของฝ่ายบริหารในการประมาณการอัตราส่วนทางการเงินต่างๆ
ที่จะเกิดขึ้นในอนาคต
ตลอดจนมีการติดตามผลการดำเนินงานที่เกิดขึ้นจริงในแต่ละงวดเพื่อลดโอกาสของการปฏิบัติผิดข้อกำหนดทางการเงิน

1.4.2 ความเสี่ยงจากอัตราดอกเบี้ย

  หลังจากธนาคารนครหลวงไทย จำกัด (มหาชน) และธนาคารกรุงเทพ จำกัด (มหาชน)
  ได้มีการปรับลดอัตราดอกเบี้ยเงินกู้ระยะยาววงเงิน 2,100 ล้านบาทแก่บริษัทฯ
  ทำให้บริษัทฯมีเงื่อนไขอัตราดอกเบี้ยใหม่เป็นอัตราดอกเบี้ยคงที่จนถึงเดือนกรกฎาคม พ.ศ. 2549
  และอัตราดอกเบี้ยร้อยละ MLR ลบ 1.25 ต่อปี ถัวเฉลี่ยของธนาคารนครหลวงไทย จำกัด
  (มหาชน) และธนาคารกรุงเทพ จำกัด (มหาชน) ตั้งแต่เดือนสิงหาคม พ.ศ. 2549 เป็นต้นไป
  ส่วนวงเงินกู้หมุนเวียนมีอัตราดอกเบี้ยร้อยละ MOR ต่อปี
  ทำให้บริษัทฯมีความเสี่ยงของการขึ้นลงของอัตราดอกเบี้ยลอยตัว ซึ่งอิงกับอัตรา MLR และ MOR
  ดังกล่าว

แนวทางรองรับความเสี่ยง

  หลังการกู้ยืมเงินระยะยาววงเงิน 2,100 ล้านบาทดังกล่าว
  บริษัทฯได้ผ่อนชำระตามงวดและชำระเงินต้นคืนล่วงหน้าหลายครั้ง
  จึงทำให้ยอดคงค้างของหนี้เงินกู้ระยะยาว ณ วันที่ 31 ธันวาคม พ.ศ. 2548 คงเหลือเพียง
  325 ล้านบาท ซึ่งหากบริษัทฯมีสภาพคล่องส่วนเกิน
  บริษัทฯจะพิจารณาชำระคืนเงินต้นก่อนกำหนดเพิ่มเติมตามความเหมาะสม
  เพื่อลดความเสี่ยงของอัตราดอกเบี้ยดังกล่าว นอกจากนี้
  บริษัทฯยังได้มีแผนการจัดหาแหล่งเงินทุนหมุนเวียนเพิ่มเติมที่มีต้นทุนต่ำกว่าหรือเงื่อนไขที่ดีกว่าของธนาคารนครหลวงไทย
  จำกัด (มหาชน) และธนาคารกรุงเทพ จำกัด (มหาชน)

1.4.3 ความเสี่ยงจากอัตราแลกเปลี่ยนเงินตราต่างประเทศ

เนื่องจากธุรกิจการส่งออก และการนำเข้าวัตถุดิบ สินค้าสำเร็จรูป
รวมถึงเครื่องจักรบางชนิดของบริษัทฯ
มีความเสี่ยงจากการผันผวนของอัตราแลกเปลี่ยนเงินตราต่างประเทศ
และไม่สามารถประมาณการรายได้และต้นทุนของบริษัทฯได้อย่างแม่นยำ

แนวทางรองรับความเสี่ยง

  บริษัทฯได้ทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากการผันผวนของอัตราแลกเปลี่ยนเงินตราต่างประเทศตามความเหมาะสมกับสภาวการณ์ในขณะนั้น
  การทำสัญญาดังกล่าวทำให้บริษัทฯสามารถทราบรายได้และต้นทุนของสินค้าที่แน่นอน
  และการกำหนดกลยุทธ์ต่างๆ ที่เหมาะสมของบริษัทฯได้

1.4.4 ความเสี่ยงด้านการให้สินเชื่อ

  เนื่องจากการขายสินค้าให้กับลูกค้าส่วนใหญ่ของบริษัทฯเป็นการขายเชื่อ
  ทั้งการจัดจำหน่ายให้กับลูกค้ารายเก่าที่ซื้อขายกับบริษัทฯมานาน และลูกค้ารายใหม่ๆ
  ตามฐานลูกค้าของบริษัทฯที่เพิ่มมากขึ้นเรื่อยๆ รวมถึงระยะเวลาการให้เครดิตแก่ลูกค้าที่ต่างๆ กัน
  ทำให้บริษัทฯมีความเสี่ยงจากการไม่สามารถเรียกเก็บชำระหนี้จากลูกค้าได้

แนวทางรองรับความเสี่ยง

  บริษัทฯได้มีการกำหนดเกณฑ์การจัดระดับความน่าเชื่อถือของลูกค้า
  การหาข้อมูลเพิ่มเติมเกี่ยวกับลูกค้า และการวิเคราะห์ข้อมูลเบื้องต้นก่อนการให้สินเชื่อแก่ลูกค้า
  ทำให้บริษัทฯมีความเสี่ยงจากการให้สินเชื่อแก่ลูกค้าอยู่ในระดับที่เหมาะสม
  อีกทั้งบริษัทฯมีลูกค้าจำนวนมากราย ทำให้ไม่มีการกระจุกตัวของลูกหนี้การค้า
  ด้วยเหตุผลข้างต้นและจากประสบการณ์การเก็บหนี้ในอดีต
  ทำให้ฝ่ายบริหารเชื่อว่าจะไม่มีความเสี่ยงทางด้านการให้สินเชื่อเพิ่มเติมจากจำนวนที่บริษัทฯได้บันทึกไว้เป็นค่าเผื่อหนี้สงสัยจะสูญ

1.4.5 ความเสี่ยงด้านสภาพคล่อง

  เนื่องจากการดำเนินธุรกิจของบริษัทฯในปัจจุบันจำเป็นต้องมีเงินสดและสภาพคล่องอย่างเพียงพอ
  เพื่อใช้เป็นเงินทุนหมุนเวียนในกิจการ การลงทุนต่างๆ
  รวมถึงการรองรับการขยายกิจการในอนาคต ซึ่งการขาดสภาพคล่องดังกล่าว
  ทำให้บริษัทฯมีความเสี่ยงต่อการสูญเสียโอกาสทางธุรกิจ การแข่งขันในตลาด
  และการดำเนินธุรกิจที่ติดขัดได้

แนวทางรองรับความเสี่ยง

  บริษัทฯได้จัดหาแหล่งเงินทุนหมุนเวียนโดยการขอสินเชื่อหมุนเวียนจากธนาคาร นครหลวงไทย
  จำกัด (มหาชน) และธนาคารกรุงเทพ จำกัด (มหาชน) ในวงเงินรวม 400 ล้านบาท
  แบ่งเป็นสินเชื่อประเภทต่างๆ เช่น วงเงินเบิกเกินบัญชี, ตั๋วสัญญาใช้เงิน, L/C, T/R, L/G
  เป็นต้น ซึ่งบริษัทฯพิจารณาเห็นว่ามีความเหมาะสมและเพียงพอต่อการดำเนินธุรกิจของบริษัทฯ
  นอกจากนี้ บริษัทฯยังได้มีแผนการจัดหาแหล่งเงินทุนเพิ่มเติมอยู่ตลอดเวลา
  เพื่อให้บริษัทฯมั่นใจว่าบริษัทฯมีแหล่งวงเงิน สินเชื่อที่เพียงพอ
  ภายใต้เงื่อนไขและต้นทุนที่เหมาะสม

1.5 ความเสี่ยงเกี่ยวกับการไม่สามารถจ่ายเงินปันผล

เนื่องจากนโยบายการจ่ายเงินปันผลของบริษัทฯกำหนดให้บริษัทฯจ่ายเงินปันผลจากเงินกำไรในอัตราไม่น้อยกว่าร้อยละ
50 ของกำไรสุทธิประจำปี และบริษัทฯต้องไม่มีผลขาดทุนสะสมเท่านั้น ดังนั้น
การจ่ายเงินปันผลของบริษัทฯจึงขึ้นอยู่กับผลการดำเนินงานและฐานะการเงินในแต่ละปี

แนวทางรองรับความเสี่ยง

บริษัทฯได้จัดทำแผนการดำเนินงาน และประมาณการทางการเงินไว้ล่วงหน้า
ทำให้บริษัทฯสามารถคาดการณ์ผลการดำเนินงานและฐานะการเงินของบริษัทฯในอนาคตได้
และนำมาปรับทิศทางการดำเนินงานให้สอดคล้องกับสภาวะเศรษฐกิจ ภาวะอุตสาหกรรม
และปัจจัยภายนอกอื่นๆ ทั้งนี้เพื่อลดความเสี่ยงจากการไม่สามารถจ่ายเงินปันผลได้ สำหรับปี พ.ศ.
2548 บริษัทฯสามารถจ่ายเงินปันผลจากผลการดำเนินงานของปีได้
เมื่อได้รับอนุมัติจากที่ประชุมผู้ถือหุ้นแล้ว